Rune Lund (EL), 2005-06-07:
I Enhedslisten er vi sikre på, at SF faktisk har nogle rigtig gode intentioner med dette forslag, som vi støtter varmt og hjerteligt, nemlig et ønske om at forbedre regulariteten på det danske jernbanenet.
I forslaget peger SF på en ganske bestemt løsning, nemlig en hurtig udskiftning af en stor del af de nuværende sikringsanlæg.
Men i Enhedslisten er vi altså ikke helt sikre på, at denne milliardinvestering er den rigtige, eller at den kan løse de problemer, der er med forsinkelser på grund af jernbanenettets tilstand.
I bemærkningerne til beslutningsforslaget nævnes det, at forsinkelser på grund af jernbanenettets tilstand årligt koster samfundet 1 mia. kr., og heraf skulle sikringsanlæggenes andel være 200-300 mio. kr.
Jeg er ikke helt sikker på det, men kan det udledes heraf, at skinnenettets tilstand giver en omkostning for samfundet på 700-800 mio. kr.?
Hvis det er sådan, det skal forstås, ligger der i hvert fald en meget væsentlig pointe i at få analyseret området samlet set og kigge på hele problematikken samlet set.
I den forbindelse vil jeg gerne sige, at i Enhedslisten er vi med på at få penge sat af til at forbedre regulariteten.
Men vi vil gerne se på området samlet set, og vi mener, at der f.eks. skal sættes mere gang i renovering af skinner i stedet for det, som ifølge pressen foregår nu, hvor man fyrer folk i Banedanmark, der formentlig besidder landets største viden på området.
Der bør sættes langt flere midler af til at gøre brug af de folk, der rent faktisk er til rådighed, til at forbedre skinnenettet.
Vi mener, tiden er inde til at stoppe med at spilde tid på at lave omkostningskrævende tilbud og udbud, og i stedet sikre erfaring og kapacitet i offentligt regi.
Det kunne være en mere fornuftig måde at bruge pengene på, i hvert fald hvis oplysningerne i pressen står til troende.
Angående signalerne vil vi i Enhedslisten gerne have analyseret driftssikkerheden på signalerne, hvis de vel at mærke er vedligeholdt.
Vi er helt med på, at hvis man indfører nye signaler, skal man ikke have et hav af forskellige systemer, men vi er betænkelige ved, at man tror, at et nyt system ikke vil give problemer.
Ved en række af de sidste skinne- og signalrenoveringer, bl.a. på Grenaabanen og Kystbanen, har vi jo set, at arbejdet, der vel at mærke har været i private hænder, er blevet stærkt forsinket, bl.a. på grund af sikkerheds- og signalsystemet.
I den forbindelse vil jeg egentlig også gerne sige, at for Enhedslisten er det grundlæggende, at kommende renoveringer eller nyanlæg af sikkerhedsanlæg, herunder de signalanlæg, der formentlig bygges sammen med sikkerhedssystemerne, skal udføres af Banedanmark.
Man kan også se de forsinkelser, der sker i dag, som et resultat af, at der sker nedskæringer rundtomkring.
Det skyldes muligvis personalenedskæringer, for når et signal går i stykker i dag, standser trafikken, til det er repareret, i stedet for at man etablerer en manuel betjening.
At opretholde et beredskab med folk, der hurtigt kan rykke ud og styre trafikken, når signalerne går ned, koster selvfølgelig penge, men der kan altså også spares mange penge ved at rykke folk ud til at styre tingene manuelt, så man undgår forsinkelser.
Selv ifølge SF's plan vil der jo alligevel gå en rum tid, før de reelle forbedringer vil træde i kraft.
Grundlæggende synes vi, at intentionerne er gode, men vi stiller os noget tvivlende over for, at det er den helt rigtige måde at gribe problemet an på.
Vi synes måske, at man skulle betragte det hele noget mere samlet, men det er vi selvfølgelig meget villige til at indgå med SF i en videre snak om.
Selvfølgelig er vi det.